- S-a mai accidentat un jucător la FCSB
- O nouă lovitură primită de Elias Charalambous în lupta pentru titlul din Liga 1
După Ovidiu Popescu, s-a mai accidentat un jucător la FCSB. Pauza cauzată de meciurile echipei naţionale a lovit din plin liderul Ligii 1. Elias Charalambous nu mai scapă de probleme şi a primit o veste teribilă. Luis Phelipe a suferit o accidentare gravă.
Atacantul brazilian în vârstă de 23 de ani va rata cu siguranţă meciul Farul – FCSB, care va fi duminică, de la 21:00, în format LIVE TEXT pe AS.ro. Dacă verdictul iniţial va rămâne, riscă să rateze toate partidele din turul play-off-ului.
S-a mai accidentat un jucător la FCSB. Luis Phelipe are ruptură!
Potrivit fanatik.ro, Luis Phelipe a suferit o ruptură musculară şi va lipsi cel puţin o lună de pe teren. Este al doilea jucător important pe care roş-albaştrii l-au pierdut în perioada de pauză.
Spre deosebire de Ovidiu Popescu, care are şanse infime să mai joace în această ediţie de campionat, brazilianul transferat de la Poli Iaşi ar putea fi recuperat la finalul lunii viitoare.
200.000 de euro a plătit Gigi Becali pentru a-l transfera pe Phelipe. Mijlocaşul ofensiv are un gol în 9 apariţii în tricoul roş-albastru.
Singurul gol marcat de Phelipe la FCSB a fost reuşit în victoria la limită cu Petrolul, de la începutul lunii. Intrat la pauză, sud-americanul a avut nevoie de doar 23 de secunde pentru a contribui la deschiderea scorului. Florinel Coman a pătruns în flancul stâng şi a centrat perfect în faţa porţii. De acolo, Phelipe a lovit mingea, şi Ţicu a deviat-o în propria poartă.
Schimbări uriașe la FCSB. Ce se va întâmpla la finalul sezonului
Se pregătesc schimbări uriașe la FCSB. Nu mai puţin de cinci jucători sunt gata să plece la finalul sezonului de la clubul din Berceni. Vlad Chiricheş, veteranul din defensiva roş-albaştrilor care nu a mai jucat într-un meci oficial din luna august, nu este printre ei.
FCSB este lider detaşat în Liga 1 şi este mare favorită la câştigarea titlului, primul după o pauză de 9 ani. Echipa lui Gigi Becali va suferi transformări importante la vară.
Potrivit digisport.ro, cinci dintre actualii jucători sunt pe picior de plecare. Vali Crețu, Ionuț Panțîru, Ovidiu Popescu, Andrei Vlad și Risto Radunovic sunt fotbaliştii care au şanse mari să se despartă de FCSB indiferent dacă vor câştiga sau nu trofeul Ligii 1.
Creţu, Panţîru şi Ovidiu Popescu rămân liberi de contract pe 30 iunie. Mijlocaşul defensiv în vârstă de 30 de ani este singurul cu care s-ar putea începe negocieri pentru o nouă înţelegere. Rămâne de văzut ce pretenţii va avea Popescu, cel care este la FCSB din 2016.
Şi contractul lui Vlad Chiricheş expiră în această vară, dar se va prelungi automat cu încă un sezon în cazul în care FCSB câştigă campionatul. Risto Radunovic şi Andrei Vlad mai au contracte valabile până la finalul sezonului, dar şi-au manifestat interesul de a pleca de la echipă.
"Eu îmi doresc să câștigăm campionatul și să plec. N-am vorbit cu nimeni de contract, de nimic. Vreau să termin campionatul și să-mi găsesc o echipă să plec", a fost declaraţia neaşteptată făcută de Radunovic.
Gigi Becali nu s-a ferit să îl ironizeze şi a anunţat care este condiţia pentru a-l lăsa să plece de la echipa lui. Vrea să primească o sumă de transfer în schimbul muntenegreanului.